ACAP พุ่งเกือบ 6% ลุ้นยอดปล่อยสินเชื่อปี 60 ทะลุ 4 พันลบ.
ACAP พุ่งเกือบ 6% ลุ้นยอดปล่อยสินเชื่อปี 60 ทะลุ 4 พันลบ. ตามอุตสาหกรรมก่อสร้าง-อสังหาฯที่เพิ่มขึ้น ล่าสุด ณ เวลา 15.18 น. ราคาอยู่ที่ 27.50 บาท บวก 1.50 บาท หรือ 5.77% สูงสุดที่ 28.00 บาท ต่ำสุดที่ 25.75 บาท มูลค่าซื้อขายที่ 107.08 ล้านบาท 
8 ก.พ. 2560

ผู้สื่อข่าวรายงานว่า ราคาหุ้นบริษัท เอเชีย แคปปิตอล กรุ๊ป จำกัด (มหาชน) หรือ ACAP ณ เวลา 15.18 น. ราคาอยู่ที่ 27.50 บาท บวก 1.50 บาท หรือ 5.77% สูงสุดที่ 28.00 บาท ต่ำสุดที่ 25.75 บาท มูลค่าซื้อขายที่ 107.08 ล้านบาท 

นางสาวสุกัญญา สุขเจริญไกรศรี ประธานเจ้าหน้าที่บริหาร ACAP เปิดเผยว่า บริษัทคาดว่าผลดำเนินการปีนี้จะดีกว่าปีก่อนที่มีรายได้อยู่ที่ 154.12 ล้านบาท และมีผลขาดทุน 25.14 ล้านบาท หลังจากผลการดำเนินงาน 9 เดือนที่ผ่านมาบริษัทมีรายได้รวมอยู่ที่ 289.81 ล้านบาท และมีกำไรสุทธิอยู่ที่ 94.89 ล้านบาท ซึ่งเป็นผลมาจากการให้บริการปล่อยสินเชื่อในช่วงที่ผ่านมาของปีนี้เพิ่มขึ้น ประกอบกับการเข้าถึงผู้ประกอบการที่มีความต้องการใช้สินเชื่อ ส่งผลให้ปัจจุบันพอร์ตสินเชื่อของบริษัทเพิ่มขึ้นอยู่ที่กว่า 3.8 พันล้านบาท
ขณะที่เป้าหมายการปล่อยสินเชื่อในปี 60 บริษัทคาดว่าจะปล่อยสินเชื่อได้มากกว่า 4 พันล้านบาท โดยมองว่าความต้องการสินเชื่อยังมีแนวโน้มเติบโตค่อนข้างมาก โดยเฉพาะกลุ่มลุกค้าในอุตสาหกรรมก่อสร้างและอสังหาริมทรัพย์ที่ยังมีการลงทุนต่อเนื่อง ซึ่งในปีหน้าบริษัทจะมีการทยอยออกหุ้นกู้ในวงเงินรวม 4 พันล้านบาทเพื่อรองรับการปล่อยสินเชื่อ โดยจะเสนอขออนุมัติวงเงินจากที่ประชุมผู้ถือหุ้นเมื่อวันที่ 27 ธ.ค.59